**KOMPLEXNÁ ŠKOLSKÁ STRATÉGIA V BOJI PROTI ŠIKANOVANIU**

**„Sme škola, kde sa šikanovanie netoleruje v žiadnych podobách !“**

Rámec pre riešenie problému šikanovania v školskom prostredí na Slovensku poskytuje základný dokument, vydaný MŠ SR: **Smernica** **č. 36/2018 k prevencii a riešeniu šikanovania žiakov v školách** **a školských zariadeniach,** v ktorom sú zosumarizované charakteristika šikanovania, prevencia, metódy riešenia, opatrenia na riešenie, spolupráca s orgánmi činnými v trestnom konaní, orgánom sociálnej ochrany detí a kurately a zákonnými zástupcami žiakov.

**Čo je šikanovanie?**

1. Správanie žiaka, ktorého úmyslom je ublíženie, ohrozenie alebo zastrašovanie iného žiaka alebo
2. úmyselný spravidla opakovaný útok voči žiakovi alebo skupine žiakov, ktorí sa z rôznych dôvodov nevedia alebo nemôžu účinne brániť.

**Podstata šikanovania je:**

1. úmysel ublížiť druhému fyzicky alebo psychicky,
2. agresia jedného žiaka alebo skupiny žiakov,
3. prevaha agresora alebo skupiny agresorov nad obeťou.

**Šikanovanie sa môže prejaviť:**

1. v *priamej forme*, najmä fyzickými útokmi, urážaním, nadávkami, posmechom, zosmiešnením, príkazmi agresora vykonať určitú vec proti vôli obete, odcudzením veci, vyhrážaním, zastrašovaním, vydieraním, zneužitím osobných údajov, fotografií, šírením nepravdivých informácií alebo kyberšikanovaním alebo
2. v *nepriamej forme*, najmä prehliadaním, ignorovaním, zámerným vyčleňovaním z kolektívu alebo nedobrovoľným vystavovaním agresívnym situáciám.

**Kyberšikanovanie**

Kyberšikanovanie je priama forma šikanovania, pri ktorej ide o zneužitie informačno-komunikačných technológií (najmä telefónu, tabletu, internetu a sociálnych sietí) na úmyselné ohrozenie, ublíženie alebo zastrašovanie, pričom sa často vyskytuje v spojení s inými formami šikanovania.

**Najčastejšie znaky kyberšikanovania**

1. sociálna prevaha alebo psychická prevaha agresora, nie je nutná fyzická prevaha,
2. agresor vystupuje často anonymne,
3. útok nevyžaduje fyzický kontakt agresora a obete,
4. agresor spravidla nevidí priamu emocionálnu reakciu obete na útok s ohľadom na anonymitu a odstup, ktoré informačno-komunikačné technológie umožňujú,
5. útoky sa šíria prostredníctvom internetu podstatne rýchlejšie ako inými spôsobmi,
6. útoky sú prístupné veľkému množstvu osôb,
7. agresor je schopný uskutočniť útok z rôznych miest,
8. útoky môžu mať dlhšie trvanie v čase,
9. obeť nemusí o napadnutí dlhšiu dobu vedieť,
10. obeť nemusí byť schopná identifikovať agresora,
11. zverejnené informácie, fotografie a audiozáznamy a videozáznamy môže byť náročné odstrániť z internetu.

**Metódy riešenia šikanovania**

Riaditeľ školy alebo ním poverená osoba pri zisťovaní a preverovaní šikanovania:

1. zabezpečí bezodkladnú pomoc obetiam a ochranu obetí,
2. zabezpečí dozor v triede, kde sa preveruje šikanovanie,
3. vykonáva opatrenia na zabránenie možnej krivej výpovede agresora jeho izoláciou počas preverovania šikanovania,
4. preveruje šikanovanie bezodkladne v čase, keď agresor nie je ešte dohodnutý na spoločnej výpovedi s obeťou, svedkami alebo inými osobami, ktoré na šikanovanie upozornili,
5. zabezpečí, aby obeť nebola konfrontovaná s agresorom,
6. zabezpečí zistenie vhodných svedkov a uskutočnenie individuálnych rozhovorov alebo konfrontačných rozhovorov so svedkami,
7. uchováva dôkazy pri podozrení na kyberšikanovanie v spolupráci s koordinátorom informatizácie alebo externým expertom,
8. kontaktuje vo vzťahu k obeti, agresorovi a svedkovi šikanovania
   1. zákonných zástupcov,
   2. osoby, ktoré sa osobne starajú o dieťa,
   3. zariadenie, v ktorom je žiak umiestnený na základe rozhodnutia súdu,
   4. zariadenie sociálnoprávnej ochrany detí a sociálnej kurately, v ktorom je žiak umiestnený,
9. kontaktuje miestne príslušné centrum(CPPPaP, Zuzkin park 10, 040 01 Košice - šk. psychologička Mgr..Andrea Grácová, t.č. 055/78711738),
10. zabezpečí použitie anonymnej dotazníkovej metódy,
11. vedie písomné záznamy o riešení jednotlivých prípadov šikanovania,
12. zabezpečí pri rozhovoroch prítomnosť najmenej dvoch pedagogických zamestnancov alebo odborných zamestnancov,
13. ohlasuje príslušným útvarom Policajného zboru podozrenie na spáchanie priestupku alebo trestného činu.

### Opatrenia na riešenie šikanovania

Z opatrení ***pre obete*** možno použiť:

1. odporúčanie rodičom obetí vyhľadať individuálnu odbornú starostlivosť CPPPaP,
2. zorganizovanie skupinového intervenčného programu v spolupráci s CPPPaP,
3. zaistenie bezpečia obete,
4. informovanie a poradenstvo pre rodičov obetí o preventívnych činnostiach školy.

Z opatrení ***pre agresorov*** možno použiť:

1. odporučenie rodičom agresorov vyhľadať odbornú starostlivosť CPPPaP,
2. preloženie žiaka do inej triedy, pracovnej či výchovnej skupiny, ak je agresor schopný stále ohrozovať svoje okolie,
3. uloženie opatrenia vo výchove:
   1. Ak sa žiak previní proti školskému poriadku, možno mu uložiť napomenutie alebo pokarhanie od triedneho učiteľa, pokarhanie od riaditeľa.
   2. Ak žiak svojím správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy alebo školského zariadenia, okrem špeciálnych výchovných zariadení, môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca. Riaditeľ školy alebo riaditeľ školského zariadenia bezodkladne privolá
      * zákonného zástupcu,
      * zdravotnú pomoc,
      * Policajný zbor.

Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy alebo školského zariadenia písomný záznam.

Zdroj:

Smernica č. 36/2018 k prevencii a riešeniu šikanovania žiakov v školách a školských zariadeniach

# ODPORÚČANIA PRE ŽIAKOV – OBETE A SVEDKOV

# Ako sa môžeš brániť, čo môžeš urobiť ????

* Keď do teba niekto zapára, nedaj sa vyprovokovať ani vystrašiť, aj keď sú viacerí.
* Môžeš im povedať, aby vypadli, kričať „NIE“ alebo utekať preč. Ale musíš to urobiť nahnevane a hneď odísť.
* Keď máš ísť okolo tých, ktorí ťa bijú, berú ti veci, nechodievaj sám. Počkaj na nejakú skupinku a pridaj sa k nim, aj keď ich vôbec nepoznáš.
* Vyhýbaj sa miestam, kde by ťa mohol niekto zbiť, zobrať ti niečo alebo ťa inak trápiť.
* Keď nemáš kamarátov, skús si ich nájsť. Možno má niekto v tvojom okolí rovnaké problémy ako ty. Skús sa s ním spojiť.
* Zaznamenávaj si všetko, čo ti robia, kedy, kde a kto ti čo urobil a povedal.
* Povedz o svojich problémoch rodičom a požiadaj ich o radu. Ty ich pomoc a podporu potrebuješ a oni sa určite budú snažiť pomôcť ti.
* Keď sa to týka školy, skús nájsť dôveryhodnú pani učiteľku, výchovnú poradkyňu alebo aspoň spolužiaka, ktorému sa zdôveríš.
* Keď si myslíš, že sa nemôžeš zdôveriť nikomu, zavolaj na linku dôvery, alebo do Pedagogicko – psychologickej poradne.

Zdroj: [www.prevenciasikanovania.sk](http://www.prevenciasikanovania.sk)